b'\n_START_ARTICLE_\nShanghai daotai\n_START_PARAGRAPH_\nShanghai Daotai (tradisjonell kinesisk: \xe4\xb8\x8a\xe6\xb5\xb7\xe9\x81\x93\xe8\x87\xba, forenklet kinesisk: \xe4\xb8\x8a\xe6\xb5\xb7\xe9\x81\x93\xe5\x8f\xb0, pinyin: Sh\xc3\xa0ngh\xc7\x8ei D\xc3\xa0ot\xc3\xa1i, shanghainesisk: [z\xc9\x91\xcc\x83\xc2\xb2\xc2\xb3h\xc9\x9b\xc2\xb3\xe2\x81\xb4d\xc9\x94\xc2\xb2\xc2\xb3d\xc9\x9b\xc2\xb2\xc2\xb3]) var opprinnelig et sysselmannslignende embete under Qing-dynastiet som ut\xc3\xb8vde politi- og tollmyndighet i Shanghai og n\xc3\xa6rliggende omr\xc3\xa5der, og som gikk under flere uformelle betegnelser, som \xe4\xb8\x8a\xe6\xb5\xb7\xe9\x81\x93, \xe6\xb2\xaa\xe9\x81\x93, \xe4\xb8\x8a\xe6\xb5\xb7\xe9\x81\x93\xe5\x8f\xb0, \xe6\xb5\xb7\xe5\x85\xb3\xe9\x81\x93, \xe6\xb1\x9f\xe6\xb5\xb7\xe5\x85\xb3\xe9\x81\x93 og \xe5\x85\xb3\xe9\x81\x93. Ordet D\xc3\xa0o (\xe9\x81\x93) ble brukt om organet og om dets ansvarsomr\xc3\xa5de og ordet D\xc3\xa0ot\xc3\xa1i (\xe9\x81\x93\xe5\x8f\xb0) ble brukt om embetet og om embetsmannen. Organets formelle navn var \xe5\x88\x86\xe5\xb7\xa1\xe8\x8b\x8f\xe6\x9d\xbe\xe5\xa4\xaa\xe5\x85\xb5\xe5\xa4\x87\xe9\x81\x93 (Sysselkretsen Suzhou-Songjiang-Taihu), der omr\xc3\xa5det \xe8\x8b\x8f\xe6\x9d\xbe\xe5\xa4\xaa (Suzhou-Songjiang-Taihu) under Qing-dynastiet ogs\xc3\xa5 omfattet Qidong (\xe5\x90\xaf\xe4\xb8\x9c) nord for Yangtzefloden.\n_START_SECTION_\nKompetanseomr\xc3\xa5de\n_START_PARAGRAPH_\nAdministrasjonsniv\xc3\xa5et D\xc3\xa0o (\xe9\x81\x93) var under Qing-dynastiet den lokale representant for Administrasjonssekretariatet (\xe5\xb8\x83\xe6\x94\xbf\xe5\x8f\xb8) (engelsk Chief Secretary) og Konstabulariet (\xe6\x8c\x89\xe5\xaf\x9f\xe5\x8f\xb8), og l\xc3\xa5 mellom provinsniv\xc3\xa5 (\xe7\x9c\x81) og byniv\xc3\xa5 (\xe5\xba\x9c). Hovedoppgaven var ut\xc3\xb8velse av politi- og domstolsmyndighet, men kunne ogs\xc3\xa5 ha andre oppgaver i henhold til lokale forhold og s\xc3\xa6regne behov, og Shanghai Daotai hadde ogs\xc3\xa5 oppsyn med elver og kanaler, fiskerier og ut\xc3\xb8vde tollmyndighet. De fleste Daotai-myndigheter hadde ogs\xc3\xa5 ansvaret for \xc3\xa5 stille tropper, som ble benyttet til patruljering i sysselomr\xc3\xa5det. Shanghai Daotai hadde i tillegg myndighet til \xc3\xa5 kommandere ordin\xc3\xa6re regimenter (s\xc3\xa5kalte gr\xc3\xb8nne tropper) innenfor sitt eget administrasjonsomr\xc3\xa5de. Selv om Shanghai Daotai var et sivilt organ, s\xc3\xa5 hadde embetet faktisk en viss milit\xc3\xa6r myndighet.\n_START_SECTION_\nStatus og avl\xc3\xb8nning\n_START_PARAGRAPH_\nShanghai Daotai var et viktig embete, og selv om det bare ble avl\xc3\xb8nnet i l\xc3\xb8nnstrinn 4a (\xe6\xad\xa3\xe5\x9b\x9b\xe5\x93\x81\xe5\xae\x98), s\xc3\xa5 var stillingen for de aller flestes vedkommende etter fullendt tjenestetid et sikkert springbrett til stillinger som leder for konstabulariet i l\xc3\xb8nnstrinn 3a (\xe6\xad\xa3\xe4\xb8\x89\xe5\x93\x81\xe6\x8c\x89\xe5\xaf\x9f\xe5\x8f\xb8) (alts\xc3\xa5 to hakk opp) eller siviladministrat\xc3\xb8r i l\xc3\xb8nnstrinn to (\xe4\xba\x8c\xe5\x93\x81\xe5\xb8\x83\xe6\x94\xbf\xe5\x8f\xb8), og det finnes eksempler p\xc3\xa5 direkte opprykk til generalinspekt\xc3\xb8r (\xe5\xb7\xa1\xe6\x8a\x9a) eller endog generalguvern\xc3\xb8r (\xe6\x80\xbb\xe7\x9d\xa3).\n_START_SECTION_\nOpprettelse og nedleggelse ca. 1650-1667\n_START_PARAGRAPH_\nForl\xc3\xb8peren til Shanghai Daotai, \xe5\x88\x86\xe5\xb7\xa1\xe8\x8b\x8f\xe6\x9d\xbe\xe5\xa4\xaa\xe5\x85\xb5\xe5\xa4\x87\xe9\x81\x93 (Sysselkretsen Suzhou-Songjiang-Taihu), ble opprettet i de tidligere \xc3\xa5rene av perioden \xe9\xa1\xba\xe6\xb2\xbb under Qing-dynastiet (perioden \xe9\xa1\xba\xe6\xb2\xbb = 1644\xe2\x80\x931661). Dette organet hadde ansvaret for Suzhou By (\xe8\x8b\x8f\xe5\xb7\x9e\xe5\xba\x9c), Songjiang By (\xe6\x9d\xbe\xe6\xb1\x9f\xe5\xba\x9c) og organet h\xc3\xb8rte under Jiangnan Provins (\xe6\xb1\x9f\xe5\x8d\x97\xe7\x9c\x81) med administrasjonssete (\xe9\x81\x93\xe7\xbd\xb2) i Taicang (\xe5\xa4\xaa\xe4\xbb\x93\xe5\xb7\x9e)._NEWLINE_I 1663 endret sysselkretsen navn fra Su-Song sysselkontor (\xe8\x8b\x8f\xe6\x9d\xbe\xe9\x81\x93) til Su-Song-Chang sysselkontor (\xe8\x8b\x8f\xe6\x9d\xbe\xe5\xb8\xb8\xe9\x81\x93), ettersom byen Changzhou (\xe5\xb8\xb8\xe5\xb7\x9e\xe5\xba\x9c) ble lagt til sysselkontorets ansvarsomr\xc3\xa5de. Samtidig ble administrasjonssetet flyttet til Suzhou. Som en f\xc3\xb8lge de administrative omleggingene som fulgte av at Jiangsu-provinsen hadde blitt samlet i 1661, ble sysselkontoret nedlagt i 1667.\n_START_SECTION_\nAdministrative rokkader og navneendringer 1682-1766\n_START_PARAGRAPH_\nI 1670 ble sysselkontoret gjenopprettet under navnet det hadde hatt ved nedleggelsen tre \xc3\xa5r tidligere. I 1682 ble Changzhou By (\xe5\xb8\xb8\xe5\xb7\x9e\xe5\xba\x9c) overf\xc3\xb8rt til Jiang-Zhen sysselkontor (\xe6\xb1\x9f\xe9\x95\x87\xe9\x81\x93), som atter medf\xc3\xb8rte at navnet Chang ble tatt ut av sysselnavnet, som ble til Su-Song sysselkontor (\xe8\x8b\x8f\xe6\x9d\xbe\xe9\x81\x93). Taicang (\xe5\xa4\xaa\xe4\xbb\x93\xe5\xb7\x9e) hadde opprinnelig h\xc3\xb8rt under Suzhou, men i 1724 oppn\xc3\xa5dde Taicang status som direktestyrt omr\xc3\xa5de (\xe7\x9b\xb4\xe9\x9a\xb6\xe5\xb7\x9e) og sysselkontorets navn ble atter endret til Su-Song-Tai sysselkontor (\xe8\x8b\x8f\xe6\x9d\xbe\xe5\xa4\xaa\xe9\x81\x93). I 1730 ble det nye administrative endringer der Taicang gikk ut og navnet ble endret tilbake til Su-Song sysselkontor (\xe8\x8b\x8f\xe6\x9d\xbe\xe9\x81\x93). Samtidig ble administrasjonssete flyttet til Shanghai. I 1741 gikk Taicang s\xc3\xa5 inn under ansvarsomr\xc3\xa5det igjen, og kontoret byttet atter navn til Su-Song-Tai sysselkontor (\xe8\x8b\x8f\xe6\x9d\xbe\xe5\xa4\xaa\xe9\x81\x93). Som en f\xc3\xb8lge av opprettelsen av Suzhou Kornlageradministrasjon (\xe8\x8b\x8f\xe5\xb7\x9e\xe7\xb2\xae\xe5\x82\xa8\xe9\x81\x93) gikk Suzhou i 1766 ut fra sysselkontorets ansvarsomr\xc3\xa5de og navnet ble endret til Song-Tai sysselkontor (\xe6\x9d\xbe\xe5\xa4\xaa\xe9\x81\x93). I 1808 gikk sysselkontoret og Suzhou Kornlageradministrasjon sammen under navnet Su-Song-Tai sysselkontor (\xe8\x8b\x8f\xe6\x9d\xbe\xe5\xa4\xaa\xe9\x81\x93). Administrasjonen ble v\xc3\xa6rende i Shanghai.\n_START_SECTION_\nNye oppgaver under konsesjonstiden 1845-1911\n_START_PARAGRAPH_\nShanghai Daotai fikk en s\xc3\xa6rskilt rolle etter Opiumskrigene. Etter at Shanghai ble \xc3\xa5pnet for handel med Storbritannia og Frankrike, var det behov for en kinesisk motpart som de europeiske borgerne og deres myndigheter i Shanghai kunne forholde seg til, men disse ga uttrykk for at bymyndighetene (\xe4\xb8\x8a\xe6\xb5\xb7\xe5\x8e\xbf) ikke hadde tilstrekkelige fullmakter, og ansvaret for \xc3\xa5 forholde seg til de europeerne ble derfor tillagt Shanghai Daotai. Da Qing-regjeringen og den britiske konsul George Balfour ble enige om de f\xc3\xb8rste Landstatuttene (\xe3\x80\x8a\xe5\x9c\x9f\xe5\x9c\xb0\xe7\xab\xa0\xe7\xa8\x8b\xe3\x80\x8b), som dannet det formelle grunnlaget for Den britiske konsesjon i Shanghai, var det Shanghais daotai Gong Mujiu (\xe5\xae\xab\xe6\x85\x95\xe4\xb9\x85) som undertegnet p\xc3\xa5 Qing-dynastiets vegne den 29. november 1845. Den 27. november 1848 undertegnet den engelske konsul i Shanghai, Sir Rutherford Alcock og Shanghais daotai Lin Gui (\xe9\xba\x9f\xe6\xa1\x82) en avtale om at vestgrensen for Det britiske konsesjonsomr\xc3\xa5det skulle utvides fra Grenseveien (\xe7\x95\x8c\xe8\xb7\xaf) \xe2\x80\x93 den n\xc3\xa5v\xc3\xa6rende Henangaten (\xe6\xb2\xb3\xe5\x8d\x97\xe4\xb8\xad\xe8\xb7\xaf) \xe2\x80\x93 til Gj\xc3\xb8rmebykanalen (\xe6\xb3\xa5\xe5\x9f\x8e\xe6\xb5\x9c) \xe2\x80\x93 i dag Tibetgaten (\xe8\xa5\xbf\xe8\x97\x8f\xe4\xb8\xad\xe8\xb7\xaf). Den 6. april 1849 undertegnet den franske konsul i Shanghai, Charles de Montigny og Shanghais daotai Lin Gui (\xe9\xba\x9f\xe6\xa1\x82) en avtale som formaliserte og avgrenset Den franske konsesjon i Shanghai.\n_START_SECTION_\nUnder Republikken Kina (1912-1930)\n_START_PARAGRAPH_\nRepublikken Kina opprettet i 1914 en etterf\xc3\xb8lgende administrasjonsenhet, som fikk navnet Sysselkretsen Hu-Hai (\xe6\xb2\xaa\xe6\xb5\xb7\xe9\x81\x93), som besto til 1922 og hadde i alt \xc3\xa5tte sysselmagistrater (\xe6\xb2\xaa\xe6\xb5\xb7\xe9\x81\x93\xe5\xb0\xb9). Fra slutten av 1920-\xc3\xa5rene skjedde det flere administrative forandringer og fra 1930 av brukes betegnelsen Shanghai By (\xe4\xb8\x8a\xe6\xb5\xb7\xe5\xb8\x82) omtrent p\xc3\xa5 samme m\xc3\xa5te som i dag.'